65. ΑΠΟΦΑΣΗ ΥΠΟΥΡΓΟΥ ΥΓΕΙΑΣ ΚΑΙ ΠΡΟΝΟΙΑΣ Αριθ. Α7α/οίκ.5376 της 30 Ιουλ./27  Οκτ. 1982 (ΦΕΚ Β΄850) Χρήση βιβλιαρίου νοσηλείας και διαδικασία επανεκδόσεως νέου σε αντικατάσταση απωλεσθέντος. Για την επανέκδοση των βιβλιαρίων νοσηλείας βλέπε και την Α7α/οικ. 9796/1989 (ΦΕΚ Β΄ 590), κατωτ.αριθ.98. Έχοντας υπόψη: 1.Τις διατάξεις του άρθρ.10 του Β.Δ. 665/62. 2.Το γεγονός, ότι τελευταία υποβάλλεται στις κατά τόπους υπηρεσίες υγειονομικής περιθάλψεως μεγάλος αριθμός αιτήσεων για την επανέκδοση βιβλιαρίων νοσηλείας σε αντικατάσταση απωλεσθέντων, με αποτέλεσμα να μη διασφαλίζονται τα συμφέροντα του Δημοσίου, γιατί ενδέχεται, τα απωλεσθέντα βιβλιάρια να χρησιμοποιούνται παράνομα, αποφασίζουμε: 1.Απαγορεύουμε στο εξής την επανέκδοση βιβλιαρίων νοσηλείας των ασφαλισμένων του Δημοσίου, σε αντικατάσταση απωλεσθέντων ομοίων, προτού περάσει το ημερολογιακό έτος για το οποίο έγινε η θεώρηση του απωλεσθέντος Βιβλιαρίου για το αμετάβλητο των προϋποθέσεων παροχής υγειονομικής περιθάλψεως. Το νέο βιβλιάριο θα επανεκδίδεται το Γενάρη του επόμενου έτους. Η εξωνοσοκομειακή περίθαλψη θα παρέχεται στο μεταξύ κατά το παλιό σύστημα, ενώ η νοσοκομειακή θα καλύπτεται σε κάθε περίπτωση, με απόφαση νοσηλείας. Για τη διαπίστωση του δικαιώματος υγειονομικής του περιθάλψεως, ο ασφαλισμένος υποχρεούται να προσκομίσει στην αρμόδια υπηρεσία όλα εκείνα τα δικαιολογητικά στοιχεία που προβλέπονται από τις ισχύουσες εκάστοτε διατάξεις και τις εγκύκλιες διαταγές για την έκδοση βιβλιαρίου νοσηλείας. Μετά την διαπίστωση του δικαιώματος υγειονομικής περιθάλψεως, η υπηρεσία θα χορηγεί στο δικαιούχο ειδικό σημείωμα, το οποίο θα επιδεικνύεται κάθε φορά στα αρμόδια ελεγκτικά και διοικητικά όργανα των υπηρεσιών υγειονομικής περιθάλψεως για την έγκριση των σχετικών δαπανών. Στο σημείωμα αυτό θα επικολλάται απαραιτήτως και η φωτογραφία του δικαιούχου. Οι αποφάσεις μας αριθ. Γ10/75770/529/30.7.66 και Α79/οίκ.7931/15.9.81 παύουν να ισχύουν. 2.Αν για οποιοδήποτε λόγο το βιβλιάριο νοσηλείας δεν το προσκομίζει στον ελεγκτή γιατρό του Δημοσίου για τη θεώρηση φαρμάκων, ιατρικών επισκέψεων, παρακλινικών εξετάσεων, ειδικών θεραπειών και λοιπών παροχών, ο ίδιος ο ασθενής αλλά συγγενής ή οικείος του, η σχετική θεώρηση θα γίνεται μόνο με την επίδειξη της αστυνομικής ταυτότητος του δικαιούχου. 3.Επειδή τελευταία, διαπιστώθηκαν αρκετές περιπτώσεις απώλειας βιβλιαρίων νοσηλείας σε χώρους που στεγάζονται τα ελεγκτήρια, απαγορεύουμε στο εξής την εγκατάλειψή τους από τους ασφαλισμένους στους χώρους αυτούς. Το βιβλιάριο νοσηλείας είναι αυστηρά προσωπικό και πρέπει να το παραδίδει στον ελεγκτή γιατρό για θεώρηση ο ίδιος ο δικαιούχος ή συγγενείς ή οικείος του και με την επίδειξη πάντα της αστυνομικής ταυτότητας του δικαιούχου. 4.Για τα ανωτέρω καθιστούμε αποκλειστικά υπεύθυνους τους προϊσταμένους των Δ/νσεων και Τμημάτων Υγιεινής των Νομαρχιών της Χώρας. 